b'\n_START_ARTICLE_\nPelayo (1887)\n_START_SECTION_\nValmistus\n_START_PARAGRAPH_\nAlus tilattiin marraskuussa 1884 La Seynelt\xc3\xa4, miss\xc3\xa4 k\xc3\xb6li laskettiin huhtikuussa 1885. Alus laskettiin vesille 5. helmikuuta 1887 ja se valmistui vuonna 1888. Alus saavutti elokuussa 1888 koeajoissa Toulonissa maksiminopeuden 16,2 solmua, mik\xc3\xa4 ylitti tilaukseen merkityn 15 solmun nopeuden reilulla solmulla.\n_START_SECTION_\nPalvelus\n_START_PARAGRAPH_\nPalvelukseen otettaessa aluksen aseistus ei ollut viel\xc3\xa4 t\xc3\xa4ysin asennettu. Alus sijoitettiin Cadiziin kontra-amiraali Juan de Carranzan alaisuuteen. Vuoden 1889 lopulla tai vuoden 1890 alussa Pelayo joutui Lyoninlahdella Marseillen edustalla myrskyyn eik\xc3\xa4 se p\xc3\xa4\xc3\xa4ssyt kahteen p\xc3\xa4iv\xc3\xa4\xc3\xa4n satamaan, vaan joutui k\xc3\xa4\xc3\xa4nt\xc3\xa4m\xc3\xa4\xc3\xa4n per\xc3\xa4n myrskyyn. Saavuttuaan Mahoniin alus oli menett\xc3\xa4nyt yhden veneist\xc3\xa4\xc3\xa4n ja toinen oli pahoin myrskyn pieksem\xc3\xa4._NEWLINE_Kev\xc3\xa4\xc3\xa4ll\xc3\xa4 1891 alus vieraili amiraali Butlerin laivueen mukana Kreikassa, miss\xc3\xa4 kuningas Yrj\xc3\xb6 ja kuningatar Olga vierailivat aluksella. Aluksella j\xc3\xa4rjestettiin Pireuksessa p\xc3\xa4iv\xc3\xa4lliset ja tanssiaiset. Meriministeri Beranger julkisti liikekannallepanosuunnitelman, jonka mukaan Pelayo kuului Cartagenaan sijoitettuun 3. divisioonaan yhdess\xc3\xa4 Catalu\xc3\xb1an, Vizcayan ja Lepanton kanssa. Laivastoministeri Beranger vieraili aluksella elokuun alussa Ferrolissa ja kuningatar vieraili aluksella 12. elokuuta San Sebastianissa._NEWLINE_Amiraali Sanchez Ocanan johtama osasto, johon kuuluivat Pelayon lis\xc3\xa4ksi Vitoria, Reina Regente, Alfonso XII ja tykkivene Temerario, vieraili alkuvuodesta 1892 Genovassa. Alus osallistui 10. lokakuuta 1892 Cadizin edustalla Amerikan l\xc3\xb6yt\xc3\xa4misen 400-vuotisjuhlallisuuksien osana j\xc3\xa4rjestettyyn laivastokatselmukseen, johon osallistui my\xc3\xb6s runsaasti sotalaivoja eri maista._NEWLINE_Alus sijoitettiin elokuun lopulla 1893 Cartagenaan, miss\xc3\xa4 j\xc3\xa4rjestettiin erilaisia torpedohy\xc3\xb6kk\xc3\xa4ysten torjunta- ja toteutusharjoituksia. Viimeinen harjoituksista pidettiin syyskuussa Alicanten edustalla, mist\xc3\xa4 harjoitusosasto l\xc3\xa4hti 15. syyskuuta ja ankkuroitui seuraavana p\xc3\xa4iv\xc3\xa4n\xc3\xa4 Santa Polaan. Kontra-amiraali Martinez de Espinozan johtama laivue vieraili 20. kes\xc3\xa4kuuta 1895 Kieliss\xc3\xa4, jossa avattiin Pohjanmeren ja It\xc3\xa4meren yhdist\xc3\xa4v\xc3\xa4 kanava. Espanjalaislaivueeseen kuuluivat Pelayo, Infanta Mar\xc3\xada Teresa ja Marqu\xc3\xa9s de la Ensenada, joka l\xc3\xa4p\xc3\xa4isi vasta avatun kanavan. Avajaisten osana j\xc3\xa4rjestetty\xc3\xa4 laivastokatselmusta seurasi muun muassa Saksan keisari._NEWLINE_Alus vieraili 12. hein\xc3\xa4kuuta 1895 vara-amiraali Florencio Montojon koulutuslaivueen mukana Tangerissa. Kev\xc3\xa4\xc3\xa4ll\xc3\xa4 1896 alus osallistui koulutuslaivueen mukana erilaisiin harjoituksiin, kunnes se siirrettiin syksyll\xc3\xa4 Touloniin modernisoitavaksi La Seynen telakalle. Seuraavana vuonna tehtiin p\xc3\xa4\xc3\xa4t\xc3\xb6s, ett\xc3\xa4 modernisoinnin yhteydess\xc3\xa4 aluksen keskiraskaat ja kevyet tykit korvataan uusilla 57 ja 47 millimetrin tykeill\xc3\xa4. Samalla 12 ja 16 senttimetrin tykit korvataan yhdeks\xc3\xa4ll\xc3\xa4 14 senttimetrin Canet-tykill\xc3\xa4, joista yksi asennettaisiin keulaan ja loput laidoille. Lis\xc3\xa4ksi alukselle piti asentaa pienikaliiperinen Gatling-konekiv\xc3\xa4\xc3\xa4ri.\n_START_SECTION_\nEspanjan ja Yhdysvaltain sota\n_START_PARAGRAPH_\nAlus oli Espanjan ja Yhdysvaltain v\xc3\xa4lisen sodan alkaessa huhtikuussa 1898 edelleen telakalla. Alus palautettiin pikaisesti palvelukseen, jolloin sen vanhat 16 ja 12 senttimetrin tykit oli poistettu ilman ett\xc3\xa4 uusia 14 senttimetrin tykkej\xc3\xa4 oli asennettu. Alus liitettiin 14. toukokuuta Manuel C\xc3\xa1maran komentamaan reservilaivueeseen, jonka muut alukset olivat Carlos V, apuristeilij\xc3\xa4t Patriota ja Rapido sek\xc3\xa4 h\xc3\xa4vitt\xc3\xa4j\xc3\xa4t Audaz, Proserpina ja Ariete._NEWLINE_Kuukauden laivue oli Espanjan alueella torjumassa mahdollisia Yhdysvaltain laivaston iskuja, mink\xc3\xa4 j\xc3\xa4lkeen se l\xc3\xa4hti Cadizista Filippiineille 16. kes\xc3\xa4kuuta. Laivue ohitti vuorokautta my\xc3\xb6hemmin Gibraltarin ja saapui 26. kes\xc3\xa4kuuta Port Saidiin, miss\xc3\xa4 se pyysi hiilit\xc3\xa4ydennyst\xc3\xa4. Egyptin hallitus kuitenkin halusi pysy\xc3\xa4 puolueettomana ja ep\xc3\xa4si 30. kes\xc3\xa4kuuta t\xc3\xa4ydennyksen. Laivue saapui 5. toukokuuta Sueziin._NEWLINE_Espanjan meriministeri m\xc3\xa4\xc3\xa4r\xc3\xa4si 7. hein\xc3\xa4kuuta laivueen palaamaan Espanjaan saatuaan tiedon Santiago de Cuban taistelusta, jossa vara-amiraali Pascual Cervera y Topeten johtama laivue tuhoutui. Espanjassa C\xc3\xa1maran johtama laivue hajotettiin 25. hein\xc3\xa4kuuta ja Pelayo oli sodan lopun Espanjan aluevesill\xc3\xa4 osallistumatta sotatoimiin._NEWLINE_Sotatoimien p\xc3\xa4\xc3\xa4tytty\xc3\xa4 alus jatkoi palvelustaan osallistuen sotaharjoitukseen Biskajanlahdella ja Toulonin laivastokatselmukseen elokuussa 1901. Vuosi 1902 oli toiminnant\xc3\xa4yteinen aluksen vieraillessa hein\xc3\xa4kuussa Barcelonassa, Mahonissa, Cadizissa ja Ferrolissa. Elokuussa alus vieraili Bilbaossa ja syyskuussa San Sebastianissa ja uudelleen Bilbaossa, Ferrolissa ja Cadizissa. Vuonna 1903 alus vieraili j\xc3\xa4lleen lukuisissa satamissa Portugalissa, Pohjois-Afrikassa ja Espanjassa ja vuonna 1904 Lissabonissa ja Vigonlahdella.\n_START_SECTION_\nMarokon sota 1907\xe2\x80\x931912\n_START_PARAGRAPH_\nAlus l\xc3\xa4hti 5. syyskuuta 1911 Cadizista Tangerin kautta Melillaan, jonne se saapui 9. syyskuuta. Alus oli 12.\xe2\x80\x9313. syyskuuta Alhucemasin edustalla tulittaen Catalu\xc3\xb1an kanssa riffikapinallisten asemia. Alukselta l\xc3\xa4hetetty osasto tuhosi 15. syyskuuta maissa erilaisia kohteita, ja operaatio toistettiin seuraavana p\xc3\xa4iv\xc3\xa4n\xc3\xa4. Alus palasi Melillaan 17. syyskuuta ja l\xc3\xa4hti seuraavana p\xc3\xa4iv\xc3\xa4n\xc3\xa4 hiilest\xc3\xa4m\xc3\xa4\xc3\xa4n Malagaan, mist\xc3\xa4 se palasi Melillaan 23. syyskuuta._NEWLINE_Alus vapautti 27. syyskuuta Carlos V:n Yazanesta, miss\xc3\xa4 oli my\xc3\xb6s tykkivene Recalde. Seuraavana p\xc3\xa4iv\xc3\xa4n\xc3\xa4 alus l\xc3\xa4hti asemapaikaltaan Alhucemasin ja Melillan kautta Malagaan, jonne se saapui 1. lokakuuta. Alukseen nousi Malagassa sotaministeri kenraali Luque, mink\xc3\xa4 j\xc3\xa4lkeen alus palasi Melillaan 3. lokakuuta. Alus vieraili ministerin kanssa Chafarinasissa 10. lokakuuta ja alus saapui Ceutaan 20. lokakuuta jatkaen matkaansa Cadiziin, jossa ministeri poistui alukselta 22. lokakuuta. Alus ankkuroitui La Carracan laivastotukikohtaan 26. lokakuuta._NEWLINE_Alus l\xc3\xa4hti 3. marraskuuta Cadizista Alhucemasiin, miss\xc3\xa4 se tulitti 6. marraskuuta kapinallisten hallussa olevia alueita yhdess\xc3\xa4 Recalden kanssa. Alukset ankkuroituivat Melillaan seuraavana p\xc3\xa4iv\xc3\xa4n\xc3\xa4. Pelayo l\xc3\xa4hti 12. marraskuuta tulittamaan j\xc3\xa4lleen maakohteita palaten Melillaan, mist\xc3\xa4 se l\xc3\xa4hti 18. marraskuuta partiomatkalle Marokon rannikolle. Alus palasi Melillaan 21. marraskuuta. Joulukuussa alus palasi La Carracaan._NEWLINE_Alus l\xc3\xa4hti 29. tammikuuta 1912 Carlos V:n, Osadon ja Audazin kanssa Algecirasiin. Alukset ampuivat kunnialaukaukset 30. tammikuuta Britannian kuninkaalliselle perheelle, joka oli palaamassa Intiasta. Alukset palasivat 15. helmikuuta Ferroliin osallistuakseen uuden taistelulaivan Espa\xc3\xb1an vesillelaskutilaisuuteen. Alukset l\xc3\xa4htiv\xc3\xa4t 17. helmikuuta Cartagenaan, jonne ne saapuivat 21. helmikuuta._NEWLINE_Amiraali Guillermo Camarco vastaanotti 8. maaliskuuta laivastonkomentajan teht\xc3\xa4v\xc3\xa4t Cartagenassa, jolloin h\xc3\xa4n nosti lippunsa Pelayolla. Kes\xc3\xa4kuussa muodostettiin 2. divisioona, johon liitettiin Pelayo, Reina Regente, Rio de la Plata ja Extremadura. Alus l\xc3\xa4hti 16. kes\xc3\xa4kuuta Melillaan._NEWLINE_Toukokuussa 1913 alus oli Tangerissa. Lokakuussa Ranskan presidentti Poincar\xc3\xa9 vieraili Espanjassa ja h\xc3\xa4nen vierailunsa kunniaksi j\xc3\xa4rjestettiin Cartagenassa laivastokatselmus, johon my\xc3\xb6s Pelayo osallistui. Brittil\xc3\xa4inen alus ajoi karille 26. joulukuuta l\xc3\xa4hell\xc3\xa4 Ceutaa, jolloin Pelayo tulitti maakohteita suojatakseen karilla olevaa alusta.\n_START_SECTION_\nEnsimm\xc3\xa4inen maailmansota\n_START_PARAGRAPH_\nEnsimm\xc3\xa4isen maailmansodan alkaessa alus sijoitettiin Baleaareille yhdess\xc3\xa4 nelj\xc3\xa4n h\xc3\xa4vitt\xc3\xa4j\xc3\xa4n kanssa. Alus tulitti j\xc3\xa4lleen Marokon rannikon kohteita Malabatan niemen ja Leonan niemen v\xc3\xa4lill\xc3\xa4 20., 29. ja 30. kes\xc3\xa4kuuta 1916. Vuoden lopulla alus oli Ceutassa. Tammikuussa 1917 ranskalainen alus t\xc3\xb6rm\xc3\xa4si Pelayoon Tangerissa. Aluksen saamat vauriot korjattiin Cadizissa._NEWLINE_Kes\xc3\xa4kuussa 1919 alus oli koululaivana ollen ainoastaan osittain miehitetty. Aluksella syttyi 12. syyskuuta 1920 tulipalo, joka kuitenkin saatiin nopeasti sammutettua. Alus oli t\xc3\xa4m\xc3\xa4n j\xc3\xa4lkeen majoitusaluksena ja koulutustilana. Lopulta vuonna 1924 alus poistettiin alusluettelosta. Alankomaalainen yritys osti aluksen romutettavaksi ja alus l\xc3\xa4hti huhtikuussa 1926 Ferrolista Rotterdamiin. Ferrolissa oli poistettu aluksen tykit.'